CELEX: 32004R2254
Language: lt
Date: 2004-12-27 00:00:00
Title: 2004 m. gruodžio 27 d. Komisijos reglamentas (EB) Nr. 2254/2004, iš dalies keičiantis Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų

29.12.2004   
            
            
               LT
            
            
               Europos Sąjungos oficialusis leidinys
            
            
               L 385/20
            
         
      KOMISIJOS REGLAMENTAS (EB) Nr. 2254/2004
   2004 m. gruodžio 27 d.
   iš dalies keičiantis Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1991 m. birželio 24 d. Tarybos reglamentą (EEB) Nr. 2092/91 dėl žemės ūkio produktų gamybos ir nuorodų apie tokią gamybą ant žemės ūkio ir maisto produktų (1), ypač į jo 13 straipsnio antrąją įtrauką,
   kadangi:
   
               (1)
            
            
               Ekologinės gyvulininkystės produkcijos gamybos suderintos taisyklės yra gana naujos ir, vystantis šiam sektoriui, rinkoje dar nėra pakankamos biologinės įvairovės gyvulių, auginamų ekologinėmis sąlygomis. Vadinasi, vis dar reikia vystyti ekologinės gyvulininkystės gamybą.
            
         
               (2)
            
            
               Pagal Komisijos reglamentą (EB) Nr. 2277/2003 (2), iš dalies keičiantį Reglamento (EEB) Nr. 2092/91 I ir II priedus, pereinamasis laikotarpis, per kurį tradiciniai gyvuliai įtraukiami į ekologinės gamybos sistemą, pratęsiamas iki 2004 m. gruodžio 31 d. Tačiau šio pratęsimo nepakanka, ypač paukštininkystėje, nes ji yra sudaryta iš skirtingų etapų, valdomų skirtingų specializuotų sektorių.
            
         
               (3)
            
            
               Todėl vis dar reikia naudotis gyvuliais, auginamais ne ekologinėmis sąlygomis. Nuostatos apie gyvulio kilmę turėtų būti atitinkamai pritaikytos.
            
         
               (4)
            
            
               Nors jau galima sugriežtinti nuostatas dėl dėsliųjų vištų, šių naminių paukščių gamybos reikalavimai dar nebuvo suvienodinti. Kol bus nustatyti gamybos reikalavimai, kai nėra ekologiškai augintų vištų, tikslinga leisti įtraukti į ekologiškos gamybos padalinį ne ekologiškai augintas ir ne daugiau kaip 18 savaičių dėsliąsias vištas, tačiau prieš įtraukiant šiuos gyvulius į ekologinės gamybos sistemą, turi būti laikomasi tam tikrų sąlygų.
            
         
               (5)
            
            
               Reglamento (EEB) Nr. 2092/91 I priedas turėtų būti atitinkamai iš dalies pakeistas.
            
         
               (6)
            
            
               Atsižvelgiant į tai, kad tam tikrų nuostatų dėl gyvulių kilmės taikymas baigiasi 2004 m. gruodžio 31 d., šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje.
            
         
               (7)
            
            
               Priemonės, nustatytos šiame reglamente, atitinka Komiteto, įsteigto Reglamento (EEB) Nr. 2092/91 14 straipsniu, nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 2092/91 I priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2005 m. sausio 1 d.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje, 2004 m. gruodžio 27 d.
      
         
            Komisijos vardu
         
         Mariann FISCHER BOEL
         
         
            Komisijos narė
         
      
   
   
      (1)  OL L 198, 1991 7 22, p. 1. Reglamentas su paskutiniais pakeitimais, padarytais Reglamentu (EB) Nr. 1481/2004 (OL L 272, 2004 8 20, p. 11).
   
      (2)  OL L 336, 2003 12 23, p. 68.
   
      PRIEDAS
      Reglamento (EEB) Nr. 2092/91 I priedo B dalis iš dalies keičiama taip:
      
                  a)
               
               
                  3.4. punkto pirma ir antra įtraukos pakeičiamos taip:
                  
                              —
                           
                           
                              „dėsliosios vištos ir mėsiniai naminiai paukščiai turi būti ne daugiau kaip 3 dienų“,
                           
                        
            
                  b)
               
               
                  3.5. punktas pakeičiamas taip:
                  
                              „3.5.
                           
                           
                              Šią leidžiančią nukrypti nuostatą iš anksto turi patvirtinti kontrolės institucija arba įstaiga.“
                           
                        
            
                  c)
               
               
                  3.6. punktas pakeičiamas taip:
                  
                              „3.6.
                           
                           
                              Taikant trečiąją leidžiančią nukrypti nuostatą, kontrolės institucija arba įstaiga gali leisti atnaujinti bandą ar pulką arba pakeisti jo sudėtį, jei nėra ekologiškai augintų gyvūnų ir tokiais atvejais:
                              
                                          a)
                                       
                                       
                                          esant dideliam gyvūnų mirtingumui, kurį sukėlė ligos arba nelaimės;
                                       
                                    
                                          b)
                                       
                                       
                                          ne daugiau kaip trijų dienų amžiaus dėsliųjų vištų ir mėsinių naminių paukščių;
                                       
                                    
                                          c)
                                       
                                       
                                          paršelių veisimui, išaugintų pagal šiame reglamente išdėstytas taisykles, sveriančių ne daugiau kaip 35 kg, tuoj pat po nujunkymo.
                                       
                                    c) punkte nurodytas pereinamasis laikotarpis baigiasi 2006 m. liepos 31 d.“.
                           
                        
            
                  d)
               
               
                  3.7. punktas keičiamas taip:
                  
                              „3.7.
                           
                           
                              Nepaisant 3.4. ir 3.6. punktuose nurodytų nuostatų, ne ekologiškai augintos, ne daugiau kaip 18 savaičių dėsliosios vištos gali būti įtrauktos į ekologiškos gamybos padalinį, kai nėra ekologiškai augintų vištų, kai patenkinamos šios sąlygos:
                              
                                          —
                                       
                                       
                                          gautas išankstinis kompetentingų institucijų leidimas, ir
                                       
                                    
                                          —
                                       
                                       
                                          I priedo 4 (Pašarai) ir 5 (Ligų prevencija ir veterinarinė priežiūra) dalyse pateiktos nuostatos taikomos nuo 2005 m. gruodžio 31 d. ne ekologiškai augintoms vištoms, kurias numatyta įtraukti į ekologiškos gamybos padalinius.“.